Bdejna sena ġdida mimlija sfidi għal pajjiżna, hekk kif il-Gvern Laburista qed iħares lejn l-2017 b'riżoluzzjoni ċara daqs il-kristall! Dik li jkompli l-ħidma sfiqa tiegħu favur l-aktar batut fostna permezz ta' miżuri soċjali ta' għajnuna. Sena li fiha pajjiżna mhux biss se jkun qiegħed fit-tmun tal-Presidenza tal-Kunsill Ewropew għas-sitt xhur li ġejjin, iżda wkoll sena fejn irid jiġi implimentat il-Baġit bi sfond soċjali li ġie mressaq fil-Parlament fis-17 ta' Ottubru li għadda. Baġit li jaħseb fiż-żgħir u fil-batut, fejn qed joffri bosta opportunitajiet ta' ħajja aħjar lil dawk l-aktar milqutin. L-2017 se tkun is-sena fejn il-poplu Malti u Għawdxi se jkun qed iħares bi ħġaru lejn inizjattivi sodi bħal mhuwa l-leave għal min jirċievi l-kura għall-kanċer, il-konsultazzjoni għall-introduzzjoni tad-dritt biex persuni jużaw il-leave tal-mard meta t-tfal ikunu morda u aktar servizzi għal min għandu l-kundizzjoni tad-dijabete, fejn il-Gvern se jkun qed jintroduċi mediċini u insulini ġodda. Wieħed ma jistax jinsa wkoll li l-Gvern għaddej b'ħidma biex fuq medda ta' snin il-mediċini kontra l-kanċer ikunu bla ħlas. Mill-ewwel ta' Jannar daħlet immedjatament fis-seħħ l-inizjattiva f'forma ta' liġi biex tipjip fil-preżenza tat-tfal jiġi meqjus bħala illegalità, fejn se jkunu qegħdin jinħarġu diversi multi lis-sewwieqa ta' vetturi li fihom isir tipjip fil-preżenza ta' tfal taħt is-16. Inizjattiva fost ħafna li tant kien hemm bżonn f'pajjiżna. Wara li fl-ewwel tliet snin u nofs ta' din il-leġiżlatura l-Gvern Laburista reġa' qajjem l-ekonomija fuq saqajha, fejn din mistennija tkompli tikber bir-rata ta' 4.1% (titjib rikonoxxut mill-Fond Monetarju Internazzjonali), filwaqt li d-defiċit fil-finanzi pubbliċi huwa maħsub li se jkun wieħed ta' 0.6% tal-Prodott Domestiku Gross, l-istess Gvern raħħas il-kontijiet tad-dawl u l-ilma, żied l-impjiegi u naqqas il-qgħad, fejn ir-rata tinsab fl-inqas livelli ta' dawn l-aħħar snin b'madwar 4.7%. Dan kollu, fi sfond ta' aktar arja nadifa bil-bini tal-power station li taħdem bil-gass u mhux bil-heavy fuel oil f'Dellimara. L-istess Gvern iddeċieda li jdaħħal diversi miżuri soċjali b'mod partikolari fil-qasam tal-pensjonijiet, fejn għall-ewwel darba f'25 sena rajna żidiet, fosthom €4 oħra żieda fil-ġimgħa għal dawk bil-pensjoni minima u dawk bil-pensjoni tal-wens se jiżdidulhom ukoll €35 fil-ġimgħa. Baġit li se jibqa' mfakkar għall-inizjattiva li titneħħa t-taxxa minn fuq il-pensjonijiet li jaslu sa massimu ta' €13,000 u li neħħa d-differenzi fir-rati fissi jew minimi fil-pensjonijiet bejn l-irġiel u n-nisa. Miżura li tolqot mhux inqas minn 22,000 pensjonant, fejn xejn inqas minn 9,000 mhux se jibqgħu jħallsu taxxa. L-istħarriġ tal-Kummissjoni Ewropea fost azjendi u konsumaturi Maltin u Għawdxin juri li wara l-Baġit 2017 il-livell ta' ottimiżmu laħaq l-ogħla livell li ġie osservat f'pajjiżna fl-aħħar tmien snin, l-ogħla livell ta' ottimiżmu osservat fost il-pajjiżi kollha taż-ona ewro. Ħafna operaturi fil-qasam tas-servizzi u ta-kostruzzjoni sostnew li għandhom aspettattivi aħjar għax-xhur li ġejjin, fejn qed ibassru li se jkomplu jżidu l-ħaddiema. Anke fil-qasam tar-retail, il-maġġoranza tal-operaturi qed jistennew li fit-tliet xhur li ġejjin se jżidu l-impjegati wara titjib fil-produzzjoni u tisħiħ fl-ordnijiet fl-aħħar xhur. L-operaturi fil-qasam tal-manifattura wkoll qed jantiċipaw żieda qawwija fl-investimenti tagħhom, liema żieda se tkun l-ikbar waħda osservata fl-Unjoni Ewropea, kważi għaxar darbiet aktar mill-medja Ewropea. Filwaqt li madwar l-Unjoni Ewropea jeżisti pessimiżmu fost il-konsumaturi, f'Malta l-familji komplew ikunu l-ftit fl-Ewropa li qed jgħidu li s-sitwazzjoni finanzjarja tagħhom se tkompli titjieb fix-xhur li ġejjin. Ir-riżultati tal-istħarriġ tal-Kummissjoni Ewropea jikkonfermaw kemm il-baġit li ħabbar il-Gvern intlaqa' tajjeb mill-familji u n-negozi f'pajjiżna b'miżuri li qed iwasslu f'aktar ġid li jasal għand kulħadd, speċjalment għand dawk li l-aktar jistħoqqilhom appoġġ. Ir-riżoluzzjoni ta' dan il-Gvern għall-2017 hija waħda ċara! Riżoluzzjoni favur għajnuna soċjali għal dawk li tassew għandhom bżonn. Sena li matulha se nkunu qegħdin naraw lil dan il-Gvern jimplimenta din ir-riżoluzzjoni tant importanti għas-soċjetà tagħna! Nemmen li politiku għandu jibqa' viċin in-nies dejjem. Minkejja l-impenji tal-Presidenza, bħalma għamilt f'dawn l-aħħar erba' snin, jien se nibqa nagħti prijorità li nara n-nies personalment fl-uffiċċju tiegħi kif ukoll ġewwa d-djar tagħhom.